Komission kertomus Euroopan parlamentille ja neuvostolle NUTS-asetuksen (asetuksen (EY) N:o 1059/2003) täytäntöönpanosta /* KOM/2007/0287 lopull. */





[pic] | EUROOPAN YHTEISÖJEN KOMISSIO | Bryssel 4.6.2007 KOM(2007) 287 lopullinen KOMISSION KERTOMUS EUROOPAN PARLAMENTILLE JA NEUVOSTOLLE NUTS-asetuksen (asetuksen (EY) N:o 1059/2003) täytäntöönpanosta KOMISSION KERTOMUS EUROOPAN PARLAMENTILLE JA NEUVOSTOLLE NUTS-asetuksen (asetuksen (EY) N:o 1059/2003) täytäntöönpanosta 1. TAVOITE Tämä kertomus on laadittu yhteisestä tilastollisten alueyksiköiden nimikkeistöstä 26. toukokuuta 2003 annetun Euroopan parlamentin ja neuvoston asetuksen (EY) N:o 1059/2003[1], jäljempänä ’NUTS-asetus’, 8 artiklan vaatimusten mukaisesti. Kyseinen 8 artikla kuuluu seuraavasti: ”Kertomukset Kolme vuotta tämän asetuksen voimaantulosta komissio antaa Euroopan parlamentille ja neuvostolle kertomuksen sen täytäntöönpanosta.” | 2. KERTOMUKSEN KATTAMAT TOIMET Kertomus kattaa kaikki toimet, jotka on toteutettu NUTS-asetuksen täytäntöönpanon yhteydessä. Ensimmäinen täytäntöönpanokausi käynnistyi vuonna 2003 asetuksen antamisen jälkeen. NUTS-luokitusta päivitetään joka kolmas vuosi asetuksen säännösten mukaisesti. Päivitys tapahtui vuoden 2006 loppupuolella. Tämä kertomus ajoitettiin siksi niin, että päivitys voitaisiin ottaa täysimääräisesti huomioon. NUTS-luokitus toimii kaikkien EU:n aluetilastojen viitekehyksenä. Sen vuoksi tässä yhteydessä on asianmukaista raportoida jäsenvaltioiden komissiolle, erityisesti Eurostatille, toimittamista aluetilastoista. NUTS-asetuksen 2 artiklan 5 kohdan mukaisesti on pohdittu, pitäisikö asetuksen edelleen kattaa kolme aluetasoa vai olisiko tasoja lisättävä. Komissio toimitti asiasta Euroopan parlamentille ja neuvostolle tiedonannon, kuten asetuksessa vaaditaan.[2] Toukokuun 1. päivänä 2004 Euroopan unioniin liittyi kymmenen uutta jäsenvaltiota. NUTS-asetusta on muutettu niin, että se kattaa nämä uudet jäsenvaltiot, ja asiaa käsitellään myös tässä kertomuksessa. Lisäksi NUTS-asetuksen sääntöjä käytetään suuntaviivoina, kun ehdokasmaiden kanssa neuvotellaan niiden alueluokituksista. 3. TÄYTÄNTÖÖNPANO EUROSTATIN TIETOKANNOISSA Eurostatilla on aluetietoja kahdessa toimintaympäristössä: yhdessä tuotantotietokannassa, johon tiedot tallennetaan validointia varten ja jossa lasketaan suhdeluvut ja muut johdetut indikaattorit, sekä yhdessä jakelutietokannassa, joka on käytettävissä Eurostatin verkkosivun kautta. Tilastot ovat kaikkien saatavilla maksutta, ellei ole jotakin hyvin erityistä syytä, minkä vuoksi tietojen jakelua olisi rajoitettava. Molemmat tietokannat oli päivitettävä vuoden 2003 NUTS-koodien mukaisiksi. Koska vain olemassa olevia alueita koskevia tietoja jaellaan, kaikki vuonna 2003 hävinneet koodit oli poistettava tietokannasta. Tilastot, jotka liittyivät hävinneisiin koodeihin, siirrettiin mahdollisuuksien mukaan tietokannan uusiin NUTS-koodeihin tai muunnettiin niiden mukaisiksi. Eurostatin tietokannat siirrettiin aiemmasta versiosta (epäviralliseen sopimukseen perustuva NUTS 1999) vuoden 2003 NUTS-versioon 20. marraskuuta 2003. Vuodesta 2003 lähtien NUTS-koodi määriteltiin uudelleen niin, että se on saman pituinen kaikille saman NUTS-tason alueille, mikä ei ollut tilanne aiemmin. Tämä on toiminnallinen parannus, koska nyt on helpompi tunnistaa ja lajitella NUTS-alueet tilastotaulukoissa. 4. ALUETILASTOT Jäsenvaltiot toimittavat Eurostatille NUTS-luokituksen mukaisia aluetilastoja useilta aloilta. Validoinnin jälkeen tiedot asetetaan saataville Eurostatin verkkosivulle. Joillakin aloilla jäsenvaltioilla on lakisääteinen velvoite toimittaa alueellisia tietoja, kun taas joillakin aloilla ne toimittavat niitä epävirallisten sopimusten perusteella. Useimmat tiedot kerätään NUTS-tasolla 2. Vain joitakin taulukoita tuotetaan tarkemmalla NUTS-tasolla 3. Jos alueluokitukseen on tehty muutoksia, jäsenvaltioiden on laskettava tiedot uudelleen uuden luokituksen perusteella. Vuonna 2003 NUTS-luokitukseen tehtiin muutoksia viidessä silloisista 15:stä jäsenvaltiosta. Näin ollen on mahdollistaa varmistaa, ovatko nämä maat yleensä toimittaneet tietoja alueista, jotka määriteltiin uudelleen vuonna 2003. Tapauksissa, joissa alueita yhdistettiin, oli suhteellisen helppoa aggregoida uusia NUTS-alueita koskevat tilastotiedot. Tapauksissa, joissa alue jaettiin tai alueiden välisiä rajoja siirrettiin, Eurostat ei pystynyt tekemään uudelleenlaskelmia käytettävissä olevien tietojen perusteella. Asianomaisia jäsenvaltioita pyydettiin toimittamaan uudelleenlasketut tiedot mahdollisuuksien mukaan. Otantatutkimusten tapauksessa on usein mahdotonta laskea uudelleen aluetietoja jälkikäteen, koska tutkimuksen suunnittelu, esimerkiksi otoskoko kullakin (vanhalla) alueella, ei mahdollista tällaisten uudelleenlaskelmien tekemistä. Sen vuoksi tietokannassa esiintyy väistämättä aukkoja, kun NUTS-alueisiin on tehty muutoksia. Lisäksi on huomattava, että aluetiedot vuosien 2000/2001 väestö- ja asuntolaskennasta kerättiin laskennan aikana voimassa olleen alueluokituksen perusteella (sekä uusien että vanhojen jäsenvaltioiden osalta). Eurostat on pyrkinyt koodaamaan nämä tiedot uudelleen nykyisen NUTS 2003 -luokituksen mukaisesti. Useimmissa tapauksissa tämä onnistui. Muutamissa tapauksissa asianomaisen maan tilastotoimistoa pyydettiin toimittamaan tarkistetut taulukot, jotka on laskettu uudelleen vuoden 2003 alueluokituksen perusteella. 5. NUTS-LISÄTASOT NUTS-luokituksessa on kolme hierarkkista tasoa. NUTS-asetuksen 2 artiklan 5 kohdassa edellytetään, että komissio toimittaa Euroopan parlamentille ja neuvostolle tiedonannon mahdollisuudesta ottaa käyttöön yksityiskohtaisempia luokitustasoja NUTS-asetuksessa. Komissio keskusteli asiasta jäsenvaltioiden kanssa ja antoi tiedonannon (KOM(2005) 473), jossa päädyttiin seuraavaan: Komissio päättelee, että tällä hetkellä ei ole syytä suunnitella alueellisen jaottelun lisätasoa NUTS-asetuksen puitteissa. Toiminta olisi keskitettävä nykyisillä NUTS-tasoilla saatavilla oleviin tilastotietoihin niiden vakiinnuttamiseksi laajentuneessa EU:ssa, laadun parantamiseksi ja alueellisten lisätietojen hankkimiseksi, kun politiikan tarpeet sitä edellyttävät. Epävirallisella tasolla komission olisi aktiivisesti tuettava myös paikallisten hallintoyksiköiden LAU 1 -tason (joka tukee NUTS 3 -tasoa) yhdenmukaistamista Euroopan laajuisesti. Tähän kuuluu tilastotoimistojen välinen aktiivinen näkemystenvaihto, jota komissio rohkaisee ja tukee, sekä suuntaviivojen laatiminen käsitteiden yhdenmukaistamiseksi LAU 1 -tason alueiden määrittelyä varten. Ehdotuksena on, että tilannetta olisi arvioitava vastaisuudessa uudelleen. Mahdollinen aika tähän voisi olla joskus vuoden 2008 jälkeen. 6. EU:N LAAJENTUMINEN EU:n laajentuminen kymmenellä uudella jäsenvaltiolla 1. toukokuuta 2004 teki tarpeelliseksi NUTS-asetuksen liitteiden I–III muuttamisen, jotta katettaisiin kaikki 25 jäsenvaltiota. Euroopan parlamentti ja neuvosto antoivat muutosasetuksen[3] vuonna 2005. Muutosasetuksen hyväksymismenettelyssä mukana olleiden maiden lukumäärän vuoksi menettely vaati paljon enemmän aikaa ja vaivaa kuin alun perin oli arvioitu. Yhtenä suurena ongelmana oli se, että jotkin uusista jäsenvaltioista esittivät ehdotuksia NUTS-alueidensa muuttamisesta vasta hyvin myöhäisessä vaiheessa (huhtikuussa 2004). Kaikki ehdotukset saatiin kuitenkin sisällytettyä asetukseen. Jotkin liittymässä olevat maat olivat muuttaneet aluetilastoluokituksia koskevaa kansallista lainsäädäntöään. Kyseinen lainsäädäntö ei koske maan aluehallintorakennetta vaan on NUTS-luokitusta vastaava puhtaasti tilastollinen luokitus. Tällainen kansallinen lainsäädäntö on tarpeeton, koska NUTS-asetusta sovelletaan sellaisenaan kaikissa jäsenvaltioissa. Lisäksi komissio on kokemuksesta havainnut, että tällainen aluetilastoluokituksia koskeva rinnakkaislainsäädäntö vaikeuttaa asioita huomattavasti. Jos esimerkiksi komission on tehtävä muutoksia alueluokitukseen, jotta se olisi EU:n oikeudellisten velvoitteiden ja politiikan mukaista, jäsenvaltioiden on myös muutettava kansallista lainsäädäntöään. Jatkossa ehdokasmaita kehotetaan voimakkaasti olemaan antamatta tällaista lainsäädäntöä. 7. NUTS-ASETUKSEN PÄIVITYSMENETTELY NUTS-asetuksen 5 artiklassa säädetään siitä, miten NUTS-luokitusta voidaan muuttaa. Perusajatuksena on kuitenkin pitää NUTS-luokitus mahdollisimman vakaana, jotta vältetään katkot tilastollisissa aikasarjoissa. NUTS-luokituksen muutokset voidaan siksi tehdä enintään kolmen vuoden välein. Poikkeus kolmen vuoden rajoitukseen sallitaan, jos jäsenvaltiossa tapahtuu täydellinen hallinnollinen uudelleenorganisointi, koska tällaisen muutoksen vuoksi asianomaisen maan tilastotoimiston olisi mahdotonta tai erittäin vaikeaa jatkaa vanhaan alueluokitukseen perustuvien tilastojen toimittamista. Toinen poikkeus sallitaan, jos kyseessä ovat erittäin pienet muutokset aluerajoihin: rajamuutoksia ei pidetä NUTS-luokituksen muutoksina, jos niistä aiheutuva väestömäärän siirtymä on alle yksi prosentti pienimmän alueen väestömäärästä. Kesäkuun 2003 jälkeen missään jäsenvaltiossa ei ole tapahtunut 5 artiklan 4 kohdassa säädettyä rakenteen uudistamista. NUTS-alueiden välisiin rajoihin on tehty joitakin vähäisiä muutoksia. NUTS-luokituksen kolmen vuoden muutoskielto merkitsee sitä, että ensimmäinen tarkistus oli mahdollista vuonna 2006. Komission on tehtävä ehdotuksia NUTS-luokituksen muuttamisesta jäsenvaltioilta saatujen tietojen perusteella ja ottaen huomioon komission yksikköjen poliittiset tarpeet niin, että muutokset hyväksytään kalenterivuoden jälkipuoliskolla. Yleisestä tarkistusprosessista ja menettelystä, jonka mukaan jäsenvaltiot ilmoittavat komissiolle muutoksista, joita ne haluavat tehtäviksi NUTS-luokitukseen, sovittiin jäsenvaltioiden kanssa Eurostatin aluetilastoja käsittelevän työryhmän säännöllisissä kokouksissa vuonna 2005. Luokituksen muutos tarkoittaa käytännössä vain muutosta asetuksen liitteisiin. Koska NUTS-asetus koskee tilastoja, aluetilastojen hallinnon koordinoinnista vastaa tilastotoimisto kussakin jäsenvaltiossa. Jäsenvaltioiden on kuitenkin ilmoitettava komissiolle virallisesti maansa pysyvän edustajan toimittamalla kirjeellä muutoksista, joita ne haluavat ehdottaa. Edellä mainitun prosessin mukaisesti seuraavat 12 jäsenvaltiota ehdottivat muutoksia Euroopan aluetilastoluokitukseen (NUTS): Belgia, Tšekki, Tanska, Saksa, Espanja, Italia, Alankomaat, Puola, Suomi, Slovenia, Ruotsi ja Yhdistynyt kuningaskunta. Muutokset koskevat kokonaisuudessaan vain Tanskaa, Sloveniaa ja Ruotsia, kaikissa muissa maissa ne kohdistuivat vain tietyille alueille. Komissio ei hyväksynyt Portugalin ehdottamia muutoksia, koska niiden katsottiin olevan asetuksen tiettyjen säännösten vastaisia. Uutta NUTS-luokitusta sovelletaan tietoihin, jotka toimitetaan 1. tammikuuta 2008 lähtien. Kyseisestä päivämäärästä lähtien toimitettavien tilastotietojen on oltava uuden NUTS 2006 -luokituksen mukaisia. Tilasto-ohjelmakomitea hyväksyi luonnoksen komission asetukseksi komiteamenettelyn mukaisesti kokouksessaan 16. marraskuuta 2006. Asetusluonnos toimitettiin Euroopan parlamentille 5. joulukuuta 2006 sen tiedonsaantioikeuden mukaisesti (neuvoston päätöksen 1999/468/EY 5 artiklan 4 kohta), ja komissio hyväksyi sen 1. helmikuuta 2007[4]. Tiivistelmä Alueluokituksen uudistusprosessi onnistui kokonaisuudessaan hyvin, mutta seuraavassa tarkistuksessa vuonna 2009 on tehtävä tiettyjä muutoksia menettelyihin. Jotta varmistetaan, että kaikkien jäsenvaltioiden aikomus tulee täysin selväksi, kultakin jäsenvaltiolta pyydetään erillistä vastausta, jossa ilmoitetaan selvästi, että se ei aio tehdä mitään muutoksia. Näin vältetään aikomusten selvyyteen liittyvät ongelmat jatkossa. Vieläkin tärkeämpää on, kun otetaan huomioon komiteamenettelyn uudistaminen ja etenkin Euroopan parlamentille annettu lisäaika tarkastelua varten, että uudistusprosessi käynnistetään aiemmin ja määräaikoja mukautetaan vastaavasti. 8. EHDOKASMAAT Toukokuusta 2004 lähtien viisi ehdokasmaata on käynyt Eurostatin kanssa keskusteluja maansa tilastoalueluokituksesta. Niiden ollessa edelleen ehdokasmaita tilastoalueiden luokituksesta sovitaan, jotta vertailukelpoisten aluetilastotietojen keruu on helpompaa koko liittymisprosessin ajan. Vahvistaessaan näitä alueita ja arvioidessaan ehdotettuja muutoksia Eurostat ottaa huomioon NUTS-asetuksen säännökset, etenkin 3 artiklan 2 kohdassa tarkoitetut väestörajat. Bulgaria ja Romania olivat jo sopineet tilastoalueista ennen NUTS-asetuksen lopullista hyväksymistä vuonna 2003. Jotkin näistä alueista eivät ole täysin asetuksen 3 artiklan 2 kohdan mukaisia. Bulgarian ja Romanian liittymistä valmisteltaessa Eurostat kävi niiden kanssa kattavia neuvotteluja, jotta maiden tilastoalueet saataisiin paremmin vastaamaan NUTS-asetuksen säännöksiä. Romanian tapauksessa komission liittymistä edeltävät aluetukiohjelmat, jotka perustuivat tason 2 tilastoalueita koskeviin sovittuihin tilapäisiin määritelmiin, eivät mahdollistaneet muutoksia liittymisen yhteydessä, jotta varmistettaisiin vertailukelpoiset aluetilastot sekä liittymistä edeltäviltä että sen jälkeisiltä kausilta. Asiaa tarkastellaan uudelleen seuraavalla muutoskierroksella. Kroatian oli esitettävä aluetilastoluokitus vakautus- ja assosiaatiosopimuksen mukaisesti ja tehtävä siihen liittyviä ehdotuksia. Komissio hylkäsi kaksi ensimmäistä ehdotusta, koska tason 2 (ei-hallinnolliset) alueet eivät täyttäneet NUTS-asetuksen 3 artiklan 2 kohdan kokoon liittyviä kriteereitä. Komissio hyväksyi kolmannen ehdotuksen, mutta Kroatia peruutti sen myöhemmin. Sen jälkeen on toimitettu vielä uusi ehdotus, jonka komissio on nyt hyväksynyt. Entinen Jugoslavian tasavalta Makedonia on toimittanut Eurostatille kaksi aluetilastoluokitusta koskevaa ehdotusta. Molemmissa on tasolla 3 useita ei-hallinnollisia alueita, joista yksi on liian pieni eikä täytä 3 artiklan 5 kohdan vaatimuksia. Kriteerit ovat ei-hallinnollisten alueiden osalta tiukemmat kuin hallinnollisten alueiden. Komissio hylkäsi tämän vuoksi molemmat ehdotukset 3 artiklan 2 kohdan perusteella. Turkki oli jo tehnyt alustavan sopimuksen tilastoalueista ennen NUTS-asetuksen voimaantuloa vuonna 2003. Liittymisen yhteydessä mukautettavasta NUTS-alueiden lopullisesta luokituksesta käydään neuvotteluita ja tehdään sopimus liittymisprosessissa. 9. MUUT MAAT JA ALUEET Euroopan talousaluetta koskevaa sopimusta ei sovelleta aluetilastojen alalla. Islanti, Liechtenstein ja Norja ottavat huomioon NUTS-asetuksessa säädetyt kriteerit mutta asetus ei sido niitä oikeudellisesti. Aluetilastot kuuluvat EU:n ja Sveitsin välisen sopimuksen piiriin joillakin aloilla. Eurostat saa toisinaan käyttäjiltä pyyntöjä NUTS-luokituksen kaltaiseen luokitukseen perustuvista aluetiedoista muiden EU:n ulkopuolisten maiden tai alueiden osalta. Se ei voi vastata näihin pyyntöihin huolimatta siitä, että tämän tarpeen ovat luoneet EU-aloitteet, kuten Sokrates-ohjelma, Interrreg-ohjelma tai aluepolitiikka. - Koulutuksen ja kulttuurin pääosaston hoitama Sokrates-ohjelma edellyttää alueluokitusta Länsi-Balkanin CARDS-maissa ja jäsenvaltioiden merentakaisilla alueilla (neuvoston päätös 2001/822/EY, tehty 27. marraskuuta 2001, merentakaisten maiden ja alueiden assosiaatiosta Euroopan yhteisöön). - Interreg-ohjelmat ulottuvat EU:n ulkorajojen yli ja kattavat alueita esimerkiksi Ukrainassa, Moldovassa ja Venäjällä. Koska näissä maissa ei ole määriteltyjä NUTS-alueita, ohjelman tukikelpoiset alueet on määritelty tapauskohtaisesti. - Maantieteellisesti NUTS-asetusta sovelletaan EKT-95 -asetuksessa (kohdat 2.05 ja 13.07)[5] määriteltyyn talousalueeseen, minkä vuoksi NUTS-luokituksen ulkopuolelle jäävät tietyt alueet, kuten Gibraltar ja Athosvuori. 10. JAKELU Täydellinen luettelo alueista, myös niiden koodeista ja nimistä, löytyy Eurostatin verkkosivulta RAMON-luokituspalvelimelta. Näin NUTS-luokitukseen liittyvät tiedot on saatu mahdollisimman laajan yleisön saataville. Alueluettelon lisäksi verkkosivulla on NUTS-luokitusta koskevia selityksiä ja kaksi karttaosiota, joista näkyvät alueiden rajat. Kotisivu löytyy seuraavasta osoitteesta: http://ec.europa.eu/eurostat/ramon/nuts/. Eurostat julkaisi vuonna 2003 kirjasen, joka sisältää NUTS-luokituksen ja alueiden karttoja, ja vuonna 2004 tarkistetun version, johon sisältyvät 25 jäsenvaltion EU:n kaikki NUTS-alueet. Kirjasta on jaettu Eurostatin sisällä sekä jäsenvaltioiden tilastotoimistoille, jotka ovat Eurostatin tärkeimpiä aluetilastotietojen toimittajia. Se on saatavilla myös PDF-muodossa Eurostatin verkkosivulta: http://epp.eurostat.ec.europa.eu/portal/page?_pageid=1073,1135281,1073_1135295&_dad=portal&_schema=PORTAL&p_product_code=KS-BD-04-005. Euroopan tilastojärjestelmää käsittelevien työryhmien kokouksissa, jotka ovat pääfoorumi jäsenvaltioiden tilastotoimistojen kanssa käytäville NUTS-keskusteluille, Eurostat on toistuvasti esitellyt NUTS-luokitusta ja sen sääntöjä ja erityisesti siihen tehtyjä muutoksia. Työryhmille ja tiettyjen komission pääosastojen henkilöstölle on esitelty myös monia muita aiheita (esim. maantieteellisiä tietojärjestelmiä ja tilastoja sekä väestö-, matkailu- ja liikennetilastoja). 11. PÄÄTELMÄT NUTS-asetus toimii Euroopan tilastojärjestelmän puitteissa ja palvelee ensisijaista tarkoitustaan eli tarjoaa puitteet aluetilastoille Euroopan tasolla. NUTS-asetuksen johdanto-osan 8 kappaleessa korostetaan aikomusta säilyttää NUTS-luokitus vakaana. Joillakin aluetilastojen aloilla muutokset NUTS-luokitukseen aiheuttavat merkittäviä ongelmia tilastotietojen ylläpidossa ja uudelleenlaskennassa. Tästä syystä komissio on omaksunut rajoittavan lähestymistavan ehdotuksissaan, jotka koskevat NUTS-alueiden muutoksia. Kysymystä siitä, olisiko NUTS-asetukseen lisättävä tarkempia aluetasoja, on tutkittu perusteellisesti ja jäsenvaltioita on kuultu vaaditulla tavalla. Aiheesta annettiin tiedonanto Euroopan parlamentille ja neuvostolle. Sen päätelmänä oli, että tässä vaiheessa NUTS-asetukseen ei pitäisi lisätä uusia tasoja. Asiaa olisi käsiteltävä uudelleen joskus vuoden 2008 jälkeen. Ehdokasmaiden kanssa käydyissä keskusteluissa NUTS-asetuksen säännöksillä on kannustettu asianomaisia maita tekemään ehdotuksensa yhdenmukaisemman Euroopan alueluokituksen mukaisesti. NUTS-asetuksen tarkistus sujui ongelmitta, mutta prosessin vahvistamiseksi tehdään pieniä muutoksia vuoden 2009 tarkistuskierroksella. [1] EUVL L 154, 21.6.2003, s. 1. Asetus sellaisena kuin se on viimeksi muutettuna komission asetuksella (EY) N:o 105/2007 (EUVL L 39, 10.2.2007, s. 1). [2] Komission tiedonanto Euroopan parlamentille ja neuvostolle mahdollisuudesta antaa Euroopan tasoisia sääntöjä NUTS-luokituksen nykyistä yksityiskohtaisempia tasoja varten (KOM(2005) 473 lopullinen, 6.10.2005). [3] Euroopan parlamentin ja neuvoston asetus (EY) N:o 1888/2005, annettu 26. lokakuuta 2005 , yhteisestä tilastollisten alueyksiköiden nimikkeistöstä (NUTS) annetun asetuksen (EY) N:o 1059/2003 muuttamisesta Tšekin tasavallan, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymisen johdosta (EUVL L 309, 25.11.2005, s. 1). [4] Komission asetus (EY) N:o 105/2007, annettu 1. helmikuuta 2007, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 liitteiden muuttamisesta (EUVL L 39, 10.2.2007, s. 1). [5] Neuvoston asetus (EY) N:o 2223/96, annettu 25. kesäkuuta 1996, Euroopan kansantalouden tilinpito- ja aluetilinpitojärjestelmästä yhteisössä (EYVL L 310, 30.11.1996, s. 1).